Hlaupaþyrstir Álftnesingar uppstrílaðir fyrir furðufataæfingu . Það var á vordögum 2010 að nokkrir aðilar á Álftanesi sem höfðu hlaupið á eigin vegum ákváðu að reyna að stilla saman strengi og sameinast um hlaup sín með einhverjum hætti . Síðar um haustið var fundið nafn á skokkhópin og hann nefndur Skokkhópur Álftaness . Friðþjófur Th. Ruiz hefur leitt hópinn frá þeim tíma , gefum Friðþjófi orðið : " Vorið 2013 var almenningsíþróttadeild stofnuð innan Ungmannafélags Álftaness ( UMFÁ ) og þótti þá eðlilegt að við tilheyrðum henni sem varð raunin hópurinn við það hluti af UMFÁ . " Hlaup.is fékk Friðþjóf til að leiða lesendur í allan sannleika um þennanfélagsskap Álftnesinga . -Hvernig hefur starfsemin þróast frá stofnun hópsins ? Í upphafi voru virkir félagar í kringum 10 - 15 manns en hefur fjölgað í að vera um 20 - 25 manns sem mæta mis reglulega . Í upphafi vors og á sumrin ár hvert bætist svo verulega í hópinn og á góðum degi náum við að slaga upp í 30 manns . Hvernig skipuleggið þið æfingar ? Æfingarnar hafa síðustu misseri einkennst af meiri skipulagningu og aga . Siggi P. hinn kunni hlaupaþjálfari hefur verið okkur til aðstoðar og var með með byrjendanámskeið í fyrravor hjá okkur . Í framhaldið af því útbjó hann fyrir okkur hlaupaæfingar sem við leggjum áherslu á þegar fjölgar í hópnum í vor . Einnig eigum vid það til að skipta okkur niður í hópa þ.e. hópur 1. - meira fyrir byrjendur og þá sem lítið hafa verið á ferðinni , hópur 2. - fyrir þá sem hafa stundað hlaup reglulega í einhvern tíma , og svo hópur 3. - sem er fyrir þá sem hafa verið lengur á ferðinni og hafa snemma sett sér skýr markmið . Siggi verður aftur með byrjendanámskeið í maí næstkomandi . Á veturna er æfingum hagað meira eftir þátttöku hverju sinni en undantekning er að hlaup falli niður vegan veðurs . Það hefur vart skeð , enda Álftnesingar með þykkan skráp og tala um gjólu þegar aðrir nefna storm eða aftakaveður . En eins og allir vita þá er ekki hlaupið í skjól hér á nesinu þegar vindar blása . Hverjir taka þátt í starfinu , má finna allan skalann af hlaupurum innan ykkar raða ? Meðlimir skokkhópsins eru þverskurður af samfélaginu og auðvitað úr öllum starfsgreinum og á öllum aldri . Að sjálfsögðu er hópurinn að miklum hluta Álftnesingar , en þó eru nokkrir sem sækja æfingar sínar hingað úr öðrum bæjarfélögum . Allir eiga það sameiginlegt að vilja hafa reglu á hlaupum sínum og stuðla að góðri heilsu í góðum félagsskap og taka þátt í almenningshlaupum . Nokkrir aðilar ganga enn lengra og leita til reyndra hlaupaþjálfara til að ná meiri árangri , samhliða hlaupum með Skokkhópi Álftaness . -Hvar hlaupið þið helst ? Helstu hlaupaleiðir eru Álftanes - , Garðaholts - , Bessastaðanes - , og Dashringurinn eins og við köllum þessar leiðir , sem mælast 4 - 9 km . Á laugardögum eru farnar enn lengri vegalengdir sem teygja sig til Hafnafjarðar , inn í Garðabæ og víðar . Fyrir styttri spretti og hraðaæfingar erum við með mældar leiðir innanbæjar og vegur Sótabrekkan " ógurlega " hvað þyngst í þeim efnum . Stundum stökkvum við upp í bíla og förum eitthvað allt annað , t.d. í Heiðmörk og Fossvoginn Álftnesingar komnir út í nátturuna á góðum sumardegi . -Hvað er framundan í starfinu ? Framundan á árinu er að fylgja okkar hlaupa - og viðburðadagskrá sem inniheldur m.a. hópmarkmið : Samskokk með öðrum hlaupahópum , þátttöku í Miðnæturhlaupinu og Reykjavíkurmaraþoni . Einnig ætlum við að ganga á fjöll í maí og júlí og grilla svo einhvern góðviðrisdaginn . Hátindur félagslífsins er svo Haustfagnaðurinn sem er haldinn að undangengnu furðufatahlaupi fyrr sama dag . Einnig verðum við dugleg að fara í önnur almenningshlaup í nágrenninu . Aðrir taka skrefið enn lengra og fara í löng utanvegahlaup úti á landi , eða jafnvel maraþonhlaup erlendis . Skokkhópurinn skoðar á árinu mögulega þátttöku í erlendu hlaupi á næsta ári , en alltaf er eitthvað um að einstaklingar haldi á erlenda grundu og taki þátt í hlaupum . Eru allir velkomnir , hvenær og hvar eru æfingar ? Að sjálfsögðu eru allir velkomnir í skokkhópinn . Við tökum vel á móti öllum og er þá nóg að mæta á hlaupatímum . Alltaf gaman að fá nýja félaga . Við hlaupum frá sundlaug Álftaness 3svar í viku . mánu . - og miðvikudaga kl. 17:30 og laugardaga kl. 9:00 eftir 1. mars . ( vetrartími er 9:30 ) .